ሞሱልን ከአይ ኤስ የማስለቀቁ ጥረት እየተሳካ ነው -የኢራቅ ጦር
ሞሱልን ከአይ ኤስ የማስለቀቁ ጥረት እየተሳካ መሆኑን የኢራቅ ወታደራዊ ክፍል አስታውቋል፡፡ በኢድ አልፈጥር ዋዜማ ከ100 በላይ ንፁኃን ዜጎችን ከዕገታ ማስለቀቁን ገልጿል ፡፡ከተማዋን በረመዳን ወር ለማስለቀቅ የገባው ቃል ባይሳካም በቅርቡ ግን ሞሱል ከአሸባሪው ድርጅት እጅ ሙሉ በሙሉ ነፃ ትሆናለች ብሏል፡፡ከወር በፊት በአሜሪካ መራሹ ጥምር ኃይል የሚደገፈው የኢራቅ ጦር የሰሜን ኢራቅ መዲና የሆነችውን ሞሱልን ከአሸባሪው ድርጅት አይ ኤስ መዳፍ ለማስለቀቅ ጦሩን ሰበቀ፡፡ሞሱልን ከረመዳን ፆም ፍቺ በፊት ከፅንፈኞች ለማስለቀቅ ጦሩን በማጠናከር ዘመቻ ሞሱልን አወጀ፡፡ከ2014 የፈረንጆቹ ዓመት ጀምሮ በአሸባሪው ድርጅት ቁጥጥር ሥር የወደቀችው ታሪካዊ ከተማ ሞሱል የታሪካዊውና የታላቁ አል ኑር መስጊድ መገኛም ነች፡፡አይ ኤስ ዜጎቿን ለስደትና እንግልት ከመዳረግ በተጨማሪ ታሪካዊውን መስጊድ የራሱ ፕሮፓጋንዳ መንዣ ማዕከል እስከ ማድረግ የደረሰ ድፍረትን አሳይቷል፡፡ ጥምር ኃይሉ ታዲያ በገባው ቃል መሰረት በታላቁ ረመዳን ወር ሞሱልን ከፅንፈኛው አይ ኤስ ለማስለቀቅ ጥረቱን ቀጠለ፡፡ በአይ ኤስ ላይም ድልን መቀነጃጀቱን ተያያዘው፡፡ የተወሰኑ አካባቢዎችንም ማስለቀቁን በተለያዩ መገናኛ ብዙኃን አስታወቀ፡፡ሰሞኑን የኢራቅ ወታደራዊ ክፍል እንደገለፀው በሞሱል የሚገኙት የአይ ኤስ አባላትና ሚኒሻዎች ቁጥር እየተመናመነ መጥቷል፡፡ ባለፈው ጥቅምት ወር ከስድስት ሺ በላይ የነበሩት የአይ ኤስ ሚሊሻዎች ብዛት ወደ 300 ማሽቆልቆሉ በማጣቀሻነት ቀርቧል፡፡የኢራቅ ወታደሮች በአይ ኤስ የታገቱ በርካታ ንፁኃን ዜጎችንም ማለቀቃቸውን ተናግረዋል፡፡የሽንፈት ዋዜማ ላይ መድረሱን የተረዳው አይ ኤስ በበኩሉ ትልቅ ውግዘትን ያስከተለውን 850 ዓመት ገደማ ያስቆጠረውን ታላቁን የአልኑር መስጊድን በማውደም ዕኩይ ድርጊቱን ለዓለም አንፀባርቋል፡፡በወቅቱም የኢራቅ ጠቅላይ ሚኒስትር ሃይደር አል አባዲ የአይ ኤስ ድርጊት ሽንፈቱን ማመኑን በግልፅ ያሳየ መሆኑን ገልፀው ነበር፡፡ የኢራቅ ጦርም አቅሙን በማጠናከር ሞሱልን ሙሉ በሙሉ ከአይ ኤስ እጅ ነፃ ለማውጣት ብርቱ ትግል ይደረጋል ብለዋል፡፡ይህን ተከትሎም በተጠናከረው ዘመቻ ሞሱል ድል እየቀናቸው መሆኑን የኢራቅ ወታደራዊ ክፍል አስታውቋል፡፡ ከ100 በላይ በአይ ኤስ የታገቱ ንፁኃን ዜጎችን በኢድ አልፈጥር በዓል ዋዜማ ከአሸባሪው ድርጅት እጅ ማስለቀቃቸውን ገልፀዋል፡፡በኢራቅ የተባበሩት መንግስታት ድርጅት የሰብአዊ ድጋፍ አስተባባሪ ሊዜ ግራንዴ አሸባሪው ድርጅት በ10ሺ የሚቆጠሩ ንፁኃን ዜጎችን አግቶ መያዙ እንደሚረጠር ጠቁመው እነዚህን የማለቀቁ ጥረት ይበልጥ ሊጠናከር ይገባል ብለዋል፡፡ከአሸባሪው ግዞት ነፃ የወጡ የሞሱል ነዋሪዎች በአካባቢያቸው ሠላምና መረጋጋት ሠፍኖ በሠላም የሚፆሙበት፣ ፈጣሪያቸውን፣ የሚያመሰግኑበትና ኃይማኖታዊ በዓላትን የሚያከብሩበትን ቀን መናፈቃቸውን ተናግረዋል፡፡ለዚህ ዕውን መሆንም ዓለም ዓቀፉ ማህበረሰብ የበኩሉን ሊወጣ እንደሚገባ ጥሪ ማቅረባቸውን ሮይተርስ በዘገባው አመልክቷል፡፡ 